FÆLLES RAPPORT TIL EUROPA-PARLAMENTET OG RÅDET

Det Særlige Administrative Område Macao: årsrapport for 2014

Resumé

Efter at Macao for 15 år siden blev overdraget til det kinesiske hovedland, har Den Europæiske Union og dens medlemsstater nøje fulgt den politiske og økonomiske udvikling i Det Særlige Administrative Område Macao, der bygger på princippet om "ét land, to systemer". I overensstemmelse med sit tilsagn over for Europa-Parlamentet, som blev afgivet i 1999, fremlægger Kommissionen årligt en rapport om udviklingen i Macao.

Den Europæiske Union følger sin "ét-Kina-politik" og respekterer anvendelsen af princippet med "ét land, to systemer" i Macao.

I 2014 var det femten år siden, at Portugal overdrog Macao til Folkerepublikken Kina. Årsdagen blev markeret med den kinesiske præsident Xi Jinpings besøg i Macao i forbindelse med tiltrædelsen af områdets nye regering.

På trods af udfordringerne er det EU's vurdering, at princippet med "ét land, to systemer" fortsat fungerede godt i 2014 til fordel for Macao, Kina som helhed og det internationale samfund. Regeringslederen Chui Sai On blev genvalgt for en ny embedsperiode. Valgkampen blev gennemført i overensstemmelse med bestemmelserne i forfatningen og med stemmeafgivelse af valgudvalgets medlemmer. Som det var tilfældet i forbindelse med valget af regeringslederen i 2009 og 2004, var der kun én kandidat. Macaos forfatning omhandler ikke indførelse af almindelige direkte valg i forbindelse med valget af regeringslederen, men der er tiltagende offentlig debat om spørgsmålet og om, hvorvidt myndighederne bør overveje tiltag, der øger inddragelsen af offentligheden i valget og sikrer, at der er konkurrence om posten.

Macaoborgernes grundlæggende rettigheder og friheder blev fortsat respekteret. Der blev taget positive skridt til at forbedre migrantarbejdernes stilling og til at bekæmpe vold i hjemmet samt menneskehandel. I Macaos medier var der fortsat mulighed for at udtrykke en lang række forskellige synspunkter. Mediefriheden er imidlertid i fare på grund af selvcensur, personalepolitikker og hindringer som f.eks. nægtelse af adgang til pressekonferencer. Der blev sat spørgsmålstegn ved den akademiske frihed med beslutningen om ikke at forlænge kontrakten for to lærere med uforbeholdne politiske meninger.

Macaos markedsbaserede økonomi fungerede fortsat effektivt, men den økonomiske vækst led under stærkt faldende spilleindtægter, som området i for høj grad er afhængig af. Det er en hovedprioritet at forbedre tilværelsen for de almindelige borgere, som står over for stigende leve- og boligomkostninger. Macaos økonomiske samarbejde med og integration i forhold til det kinesiske hovedland, navnlig Guangdongprovinsen, udvikler sig hurtigt og bidrager til at afhjælpe Macaos mangel på jord og menneskelige ressourcer. Flytningen af Macaos universitet til Hengqinøen var en milepæl i den henseende: Hengqin hører ind under det kinesiske hovedland, men universitetet hører ind und Macaos jurisdiktion. Der er behov for modernisering og effektivisering af Macaos offentlige administration og retsvæsenet, herunder gennem bedre forvaltning af de menneskelige ressourcer.

Forbindelserne mellem EU og Macao var fortsat gode og præget af betydelig handel, der udvikler sig hurtigt, og et stadigt større samarbejde inden for økonomi, uddannelse og miljø. Prioriteterne for 2015 er samarbejde om økonomisk diversificering, retlige anliggender og økonomisk regulering.

Den politiske udvikling

Den første femårige embedsperiode for Chui Sai On, regeringslederen for Det Særlige Administrative Område Macao SAR, udløb i 2014, men han blev genvalgt for en ny periode. Tiltrædelsesceremonien fandt sted den 20. december med deltagelse af den kinesiske præsident Xi Jinping.

Genudnævnelsen skete i overensstemmelse med den valgprocedure, der er fastsat i forfatningen, og som omfatter en nomineringsprocedure i en valgkomité med 400 medlemmer, der for hovedpartens vedkommende er regeringsvenlige personligheder og politikere. Denne procedure afsluttes med en afstemning i komitéen. Chui Sai On, den eneste kandidat, blev valgt uden modstand med 95,96 % eller 380 ud af de afgivne 396 stemmer. Valget af ham i 2009 skete også uden modstand, ligesom det var tilfældet med valget af den foregående regeringsleder i 2004. Den eksisterende valglov i Macao sikrer ikke en konkurrencebetonet nomineringsprocedure. Macao kunne overveje at ændre visse bestemmelser i valgsystemet med henblik på at indføre en sådan procedure.

Valgprocessen satte gang i en debat om indførelse af almindelige direkte valg i Macao. Chui Sai On reagerede herpå ved under sin valgkamp at fastslå, at han var rede til at informere den kinesiske centralregering om Macaos indbyggeres holdning til demokrati. Prodemokratiske grupper påpegede, at han ikke gjorde noget forsøg på at inkludere en køreplan frem mod et fuldblodsdemokrati i sit valgprogram.

Tre aktivistgrupper gennemførte en uofficiel opinionsundersøgelse vedrørende regeringslederens valg den 30. august. 95 % af de 8 688 respondenter ønskede indførelse af almindelige direkte valg i forbindelse med valget i 2019. Macaos regering og den kinesiske centralregerings forbindelseskontor fordømte denne opinionsundersøgelse og kaldte den ulovlig. Myndighederne tillod ikke arrangørerne at anvende det offentlige rum til at informere om undersøgelsen, og højesteretten afviste at træffe afgørelse om appellen af myndighedernes afgørelse. Visse juridiske eksperter fandt, at deltagelsen i og informeringen om en sådan uofficiel folkeafstemning faldt ind under ytringsfriheden, som er beskyttet i forfatningen. Under et plenarmøde i den lovgivende forsamling den 18. november nedstemte medlemmerne et forslag fra prodemokratiske lovgivere om at gennemføre en debat om indførelse af almindelige direkte valg i Macao.

Macao adskiller sig fra Hongkong ved, at områdets forfatning og andre retsakter ikke åbner mulighed for gennemførelse af almindelige direkte valg. Ikke desto mindre opfordrede FN's komité vedrørende borgerlige og politiske rettigheder (CCPR) i marts Macaos regering til at fremlægge en plan for overgang til retfærdige og almindelige direkte valg. Som reaktion herpå gentog regeringen sine forbehold med hensyn til artikel 25 i den internationale konvention om borgerlige og politiske rettigheder. Myndighederne bør imidlertid fortsat overveje, hvordan de kan fremme en større inddragelse af offentligheden i valget af regeringslederen og derigennem øge denne posts legitimitet og den offentlige støtte hertil samt styrke god regeringsførelse.

Politikker

Chui Sai On redegjorde i sin politiktale den 11. november, som var den sidste i forbindelse med dennes første mandatperiode, for regeringens arbejde i 2014 og for de planlagte politikker og budgettet for 2015. Han så tilbage på de foregående fem år og bemærkede, at regeringen havde indført langsigtede mekanismer på fem områder, der var tæt forbundet med borgernes hverdag: socialsikring, sundhed, uddannelse, boliger og fremme af talent. Udgifterne på disse fem områder og vedrørende offentlig sikkerhed og økonomiske serviceydelser var blevet forhøjet hvert år - fra 53,9 % af det samlede budget i 2010 til 67,6 % i 2013.

Mens spørgsmål om livsgrundlaget altid har indtaget en vigtig plads i regeringens politik, fik de en særligt hastende karakter efter en hidtil uset demonstration med deltagelse af 20 000 personer i maj. Denne demonstration fandt sted i kølvandet på udkastet til en lov, der ville have sikret topembedsmænd pensionspakker og immunitet i forhold til strafferetlig tiltale vedrørende deres handlinger i embedsperioden. Demonstrationen var også affødt af utilfredshed over de stigende leveomkostninger, sundhedsplejen, boliger, offentlig transport og forurening. Efter demonstrationen udtalte regeringslederen, at regeringen skulle være mere åben i forhold til samfundet og høre borgerne i større omfang.